ai4bharat/Pralekha huggingface dataset:
மத்திய அமைச்சரவை
வேளாண்மை மற்றும் மீன்வளத் துறையில் இந்தியாவும் கொலம்பியாவும் புரிந்துணர்வு ஒப்பந்தத்தில் கையொப்பமிட அமைச்சரவை ஒப்புதல்
வேளாண்மை மற்றும் மீன்வளத் துறையில் இந்தியாவும் கொலம்பியாவும் புரிந்துணர்வு ஒப்பந்தத்தில் கையொப்பமிட பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது.
வேளாண்மை மற்றும் மீன்வளத் துறையில் கீழ்க்காணும் துறைகளில் ஒத்துழைப்புக்கு இந்தப் புரிந்துணர்வு ஓப்பந்தம் வகை செய்கிறது:
- புதுமையான வேளாண்மை நடைமுறைகள்/அணுகுமுறைகள்
- புதிய வேளாண்மை நுணுக்கங்கள்,
- வெற்றி பெற்ற வேளாண் சந்தைப்படுத்தல் மாதிரிகள்
- விதை உற்பத்திக்கு வேளாண் நிறுவனங்களுடன் இணைந்து திட்டங்களை உருவாக்குதல்
- தோட்டத்துறையில்  புதுமையான உற்பத்தி மாதிரிகள் மற்றும் மதிப்பு உருவாக்கும் நடைமுறைகள்
- தகவல் பரிமாற்றம்/எஸ்.பி.எஸ். நிபுணர்களின் பயண பரிமாற்றம்
- ஜட்ரோஃபா மற்றும் கரயா
- எண்ணெய் வித்துகள் மற்றும் எண்ணெய்ப் பனை குறித்த ஆராய்ச்சியில் ஒத்துழைப்பு
- கடல்சார் தொழில் மீன்பிடித்தல். மீன் வளத்துறையில் மீன் வளர்ப்பும் ஆராய்ச்சி மற்றும் பயிற்சியும்,
- அசைபோடும் சிறிய மற்றும் பெரிய பிராணிகள்  மற்றும் பன்றிகள் உற்பத்தி, நோய்கள் மற்றும் நோய் பரிசோதனை மற்றும்
- பன்றி இறைச்சி பதப்படுத்துதல் மற்றும் மதிப்பு கூட்டுதல்
இந்தப் புரிந்துணர்வு ஒப்பந்தத்தின் கீழ் கூட்டு பணிக் குழு ஒன்று அமைக்கப்பட்டு அடுத்த இரண்டு ஆண்டுகளில் செயல் திட்டம் உருவாக்கப்பட்டு/இறுதி செய்யப்படும் அதே நேரத்தில் பணி/நடவடிக்கைகள் இந்த காலத்தில் குறிப்பிடப்படும். இந்தப் புரிந்துணர்வு ஒப்பந்தம் ஐந்து ஆண்டுகளுக்கு செல்லத்தக்கதாக இருக்கும், இருதரப்பில் ஏதேனும் ஒரு தரப்பு ஒப்பந்தத்தை விலக்கிக் கொள்ள நினைத்தாலோ அல்லது விரும்பினாலோ தவிர தானாக அடுத்த ஐந்தாண்டுகளுக்கு நீட்டிக்கப்படும்.
மின்னணு மற்றும் தகவல் தொழில்நுட்பம்
குவாண்டம் கணினியியல் செயல்பாடுகள் ஆய்வகத்தை அமேசானுடன் இணைந்து மின்னணு மற்றும் தகவல் தொழில்நுட்ப அமைச்சகம் அமைக்க உள்ளது
அமேசான் வெப்சர்வீசஸ் உடன் இணைந்து குவாண்டம் கணினியியல் செயல்பாடுகள் ஆய்வகத்தை மத்திய மின்னணு மற்றும் தகவல் தொழில்நுட்ப அமைச்சகம் நமது நாட்டில் அமைக்க உள்ளது. குவாண்டம் கணினியியல் செயல்பாடுகள் சார்ந்த ஆராய்ச்சி மற்றும் மேம்பாட்டு நடவடிக்கைகளை அதிகரிக்கவும், புதிய அறிவியல் கண்டுபிடிப்புகளை ஊக்குவிப்பதற்காகவும் இந்த ஆய்வகம் அமைக்கப்படுகிறது.
அமைச்சகங்கள் மற்றும் அரசுத் துறைகள், ஆராய்ச்சியாளர்கள் விஞ்ஞானிகள், கல்வித்துறையினர் மற்றும் கணினித்துறையில் உள்ளவர்களுக்கு, உற்பத்தி, சுகாதார சேவைகள், வேளாண்மை மற்றும் விமான பொறியியல் ஆகிய துறைகளில் முன்னேற்றங்களை ஏற்படுத்துவதற்காக குவாண்டம் கணினியியலை ஒரு சேவையாக இந்த ஆய்வகம் வழங்கும்.
ஆய்வகத்திற்கு ஹோஸ்டிங், தொழில்நுட்பம் மற்றும் நிரலியல் ஆதரவை அமேசான் வெப்சர்வீசஸ் வழங்கும். அறிவியல், கல்வி மற்றும் கணினி துறைகளை சேர்ந்த சமூகங்களுக்கு குவாண்டம் கணினியியல் மேம்பாட்டு சூழலியலை அரசின் அறிவியல் மற்றும் தொழில்நுட்ப முன்னுரிமைகளோடு இணைத்து மின்னணு மற்றும் தகவல் தொழில்நுட்ப அமைச்சகத்தின் இந்த முன்னெடுப்பு வழங்கும்.
வளர்ந்துவரும் துறையான குவாண்டம் கணினியியல், தகவல்களை செயல்படுத்துவதற்கான சக்திவாய்ந்த உபகரணங்களை குவாண்டம் இயந்திரவியலின் விதிகளைப் பயன்படுத்தி கட்டமைக்கும். சாதாரண கணினிகளால் தீர்க்க முடியாத சவாலான சிக்கல்களை தீர்த்து வேதிப் பொறியியல், பொருளறிவியல், மருந்து கண்டுபிடிப்பு, நிதி, இயந்திர கற்றல் உள்ளிட்ட பல்வேறு துறைகளில் புதிய சாதனைகளுக்கு இது வழிவகுக்கும்.
எஃகுத்துறை அமைச்சகம்
அரசு மின்னணு சந்தை இணையதளத்தில் இந்திய எஃகு ஆணையம் மேற்கொண்ட கொள்முதலின் மதிப்பு ரூ.10,000 கோடியை கடந்தது
அரசு மின்னணு சந்தை இணைய தளம் தொடங்கப்பட்டதில் இருந்து ரூ.10,000 கோடிக்கு மேல் கொள்முதல் செய்துள்ள முதல் மத்திய பொதுத்துறை நிறுவனமாக இந்திய எஃகு ஆணையம் திகழ்கிறது.
கடந்த 2018-19 நிதியாண்டில் ரூ.2.7 கோடி என்ற சிறிய அளவில் கொள்முதலை தொடங்கிய இந்திய எஃகு ஆணையம் இந்த ஆண்டு கொள்முதல் மதிப்பை ரூ.10,000 கோடியாக கடந்தது.
முந்தைய நிதியாண்டில் ரூ.4,614 கோடி அளவிற்கு கொள்முதல் செய்து அரசு மின்னணு சந்தை இணைய தளத்தின் மூலம் அந்த ஆண்டு அதிகளவு கொள்முதல் செய்த மத்திய பொதுத்துறை நிறுவனமாக இந்திய எஃகு ஆணையம் இருந்தது. நடப்பு நிதியாண்டில் முந்தைய ஆண்டின் சாதனையை கடந்து இதுவரை ரூ. 5250 கோடி அளவிற்கு கொள்முதல் செய்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1871258
நிதி அமைச்சகம்
மூலவருவாயிலிருந்து கழிக்கப்படும் வரி  மற்றும் மூலவருவாயிலிருந்து வசூலிக்கப்படும் வரி  விதிகளைக் கடைப்பிடிப்பதில் வரி செலுத்துவோருக்கு உள்ள இடர்பாடுகளைக் களைய வருமான வரி சட்டம், 1961ன் 119 பிரிவின் கீழ் மத்திய நேரடி வரிகள் வாரியம் உத்தரவு
கொவிட்-19 பெரும் தொற்று நோயின் பரவல் காரணமாக, அனைத்து துறைகளின் இயல்பு நடவடிக்கைகளும் கடும் பாதிப்படைந்துள்ளன. வரி செலுத்துவோரின் சிக்கல்களைக் களைவதற்காக, வருமான வரி சட்டம், 1961இன் 119 பிரிவின் கீழ் தனக்குள்ள அதிகாரத்தைப் பயன்படுத்தி, பல்வேறு அறிவுறுத்தல்கள்/தெளிவுப்படுத்துதல்களை, மத்திய நேரடி வரிகள் வாரியம் வழங்கியுள்ளது.
2020-21 நிதி ஆண்டுக்கான மூலவருவாயிலிருந்து கழிக்கப்படும் வரி  மற்றும் மூலவருவாயிலிருந்து வசூலிக்கப்படும் வரி  ஆகியவற்றில் மிகக் குறைந்த கழிவு கொண்ட அல்லது கழிவே இல்லாத விண்ணப்பங்களை சமர்ப்பித்துள்ளோருக்கும், விண்ணப்பங்கள் நிலுவையில் இருந்து நிதி ஆண்டு 2019-20இல் அதற்கான சான்றிதழ்கள் அளிக்கப்பட்டோருக்கும், அந்த சான்றிதழ்கள் நிதி ஆண்டு 2020-21இன் 30.06.2020 வரை செல்லுபடியாகும். ஒரு வேளை, மூலத்தில் கழிக்கப்படும் வரி மற்றும் மூலத்திலிருந்து வசூலிக்கப்படும் வரி ஆகியவற்றில் மிகக் குறைந்த கழிவு கொண்ட அல்லது கழிவே இல்லாத, நிதி ஆண்டு 2020-21க்கான விண்ணப்பங்களை டிரேசஸ்  இணையதளத்தில் சமர்பிக்க இயலாதோர், நிதி ஆண்டு 2019-20க்கான சான்றிதழ்களை வைத்திருந்தால், அந்த சான்றிதழ்கள் நிதி ஆண்டு 2020-21இன் 30.06.2020 வரை செல்லுபடியாகும்.
சிறிய அளவிலான வரி செலுத்துவோரின் சிக்கல்களைக் களைவதற்காக, ஒருவர் 15ஜி மற்றும் 15எச் படிவங்களை வங்கிகளுக்கோ அல்லது இதர நிறுவனங்களுக்கோ நிதி ஆண்டு 2019 - 20 ஆண்டுக்காக சமர்ப்பித்திருந்தால், அவை 30.06.2020 வரை செல்லுபடியாகும் என முடிவெடுக்கப்பட்டுள்ளது. இது சிறிய அளவிலான வரி செலுத்துவோரை வரி செலுத்தும் பொறுப்பு இல்லாவிடில் மூலத்தில் கழிக்கப்படும் வரியில் இருந்து பாதுகாக்கும். .
119 பிரிவின் கீழ் வெளியிடப்பட்ட மேற்காணும் அனைத்து உத்தரவுகளும் www.incometaxindia.gov.in என்னும் இணையதளத்தில் இதர தகவல் தொடர்புகள்  என்னும் தலைப்பில் காணலாம்.
ரெயில்வே அமைச்சகம்
2022ம் ஆண்டில் ரயில்வேத் துறையில் மின்மயமாக்கல் நடவடிக்கைகள்
நடப்பு நிதியாண்டில் இதுவரை 4100 கிலோ மீட்டர் நீள ரயில்பாதைகள் மின்மயமாக்கப்பட்டுள்ளன
ரயில்வே வழித்தடங்களை மின்மயமாக்கும் நடவடிக்கைகளின் ஒரு பகுதியாக, 2022-23ம் நிதியாண்டில் இதுவரை, 1973 கிலோ மீட்டர் தூரத்திலான 2647 கிலோ மீட்டர் ரயில் தண்டவாளங்கள் மின்மயமாக்கப்பட்டுள்ளன. இது கடந்த நிதியாண்டை காட்டிலும் 41 சதவீதம் அதிகமாகும். 1161 கிலோ மீட்டர் இரட்டை வழிப்பாதைகளும், 296 கிலோ மீட்டர் கிளை வழிப்பாதைகளும், இந்த நிதியாண்டில் இதுவரை மின்மயமாக்கப்பட்டுள்ளன.
ரயில் வழித்தட மின்மயமாக்கலில் 2022-23ம் நிதியாண்டில் இதுவரை எட்டப்பட்ட சாதனைகள் சில:
- நாட்டின் மொத்த ரயில் தண்டவாளப் பாதைகளில் தற்போது வரை 83 சதவீதம் வரை மின்மயமாக்கப்பட்டுள்ளது.
- வடக்கு மத்திய ரயில்வேக்கு உட்பட பகுதிகளில் 100 சதவீதம் மின்மயமாக்க சாதனை எட்டப்பட்டுள்ளது.
- உத்தராகண்ட் மாநிலத்தில் ரயில் பாதைகள் அனைத்தும் மின்மயமாக்கப்பட்டுள்ளன.
தமிழகத்தில் இந்தாண்டு ரயில்வே மின்மயமாக்கலில் மேற்கொள்ளப்பட்ட பணிகள்:
- திருச்சி- மானாமதுரை- விருதுநகர் வழித்தடம் மின்மயமாக்கப்பட்டு விரைந்தப் போக்குவரத்துக்கு வகை செய்யப்பட்டுள்ளது.
- திண்டுக்கல்- பழனி வழித்தடம் மின்மயமாக்கப்பட்டதன் மூலம், திண்டுக்கல்- பாலக்காடு வழித்தடத்தில் மின்மயமாக்கல் பணிகள் முழுமையாக நிறைவடைந்துள்ளன. உலக புகழ்பெற்ற வழிப்பாட்டு மையமாகத் திகழும் பழனி மற்றும் அப்பகுதியில் உள்ள பிற சுற்றுலாத் தலங்களுக்குப் பயணிகள் விரைந்து செல்ல இந்த மின்மயமாக்கல் நடவடிக்கை உதவிகரமாக அமைந்துள்ளது.
- காரைக்குடி- மானாமதுரை வழித்தடத்தைப் பொருத்தவரை திருச்சி - காரைக்குடி- மானாமதுரை - விருதுநகர் ரயில் தண்டவாளப் பாதைகள் முழுமையாக மின் மயமாக்கப்பட்டுள்ளதால், பயணிகள் இப்பகுதிகளில் உள்ள சுற்றுலாத் தலங்களுக்கு எளிதில் செல்ல முடிகிறது. மானாமதுரை ஒரு வணிக மையமாக உள்ள நிலையில், இந்த மின்மயமாக்கல் நடவடிக்கை, சரக்குப் போக்குவரத்து மூலமான வருவாய்க்கும் முக்கியப் பங்களிப்பை வழங்குகிறது.
தேசத்தின் பெட்ரோலிய இறக்குமதியை குறைத்து எரிசக்தி பாதுகாப்பை மேம்படுத்தி சுற்றுச்சூழலுக்கேற்ப விரைவான மற்றும் எரிசக்தி சிக்கனத்துடன் கூடிய போக்குவரத்தை வழங்க ரயில்வே தொடர்ந்து பணியாற்றி வருகிறது. அதன் ஒரு பகுதியாக அகல ரயில்பாதைகளை 100 சதவீதம் மின்மயமாக்கும் நடவடிக்கைகளை நோக்கி ரயில்வே விரைந்து நடைபோடுகிறது.
------
AP/PLM/RS/KPG
(Visitor Counter : 81
அறிவியல் மற்றும் தொழில்நுட்பத்துறை
கொவிட் தடுப்பூசி பரிசோதனைக்கு புனே மற்றும் ஐதராபாத்தில் மேலும் இரண்டு மத்திய மருந்து ஆய்வுகூடங்கள்: தயார் படுத்தியது மத்திய அரசு
கொவிட்-19 தொற்று மற்றும் கொவிட் தடுப்பூசி உற்பத்தி அதிகரிப்பு ஆகியவற்றை கருத்தில் கொண்டு, தடுப்பூசிகளை விரைவாக பரிசோதனை செய்து சான்றிதழ் அளிக்க கூடுதலாக ஆய்வுக் கூடங்கள் அமைக்கும் முடிவை மத்திய அரசு எடுத்துள்ளது.
தற்போது, கசவுலி என்ற இடத்தில் மத்திய மருந்து ஆய்வுகூடம் உள்ளது. இதுதான் நோய்த்தடுப்பு மருந்துகளை பரிசோதித்து சான்றளிக்கும் தேசிய கட்டுப்பாட்டு ஆய்வுகூடம்.
மத்திய அரசின் அறிவியல் மற்றும் தொழில்நுட்ப அமைச்சகத்தின், உயிரி தொழில்நுட்பத்துறை, புனேவில் உள்ள தனது செல் அறிவியல் தேசிய மையத்தின் , ஆராய்ச்சி மையம் மற்றும் ஐதராபாத்தில் உள்ள விலங்கு உயிரி தொழில்நுட்ப தேசிய மையம் ஆகியவற்றை மத்திய மருந்து ஆய்வுகூடங்களாக தயார் செய்துள்ளது.
பிரதமரின் நல நிதியின் உதவியுடன் இந்த மத்திய மருந்து ஆய்வுகூடங்கள் அமைக்கப்பட்டுள்ளன.
பிரதமர் நல நிதியின் தாராள நிதி உதவியால், குறுகிய காலத்தில், இந்த இரு நிறுவனங்களும், அயராத முயற்சி மூலம், நவீன வசதிகளுடன் மருந்து ஆய்வுகூடங்களை அமைத்துள்ளன. இந்த ஆய்வுகூடங்கள் மாதம் ஒன்றுக்கு சுமார் 60 பேட்ச் தடுப்பூசிகளை பரிசோதிக்கும் என எதிர்பார்க்கப்படுகிறது. தற்போதுள்ள கொவிட்-19 தடுப்பூசிகள், மற்றும் நாட்டின் தேவைக்கேற்ப புதிய கொவிட்-19 தடுப்பூசிகள் ஆகியவற்றை பரிசோதிக்கும் வகையில் இந்த ஆய்வுகூடங்கள் தயார் செய்யப்பட்டுள்ளன. இவைகள் தடுப்பூசி உற்பத்தியை மட்டும் விரைவுபடுத்தாது, விநியோகத்தையும் விரைவுபடுத்தும். ஏனென்றால் இந்த ஆய்வகங்கள் தடுப்பூசி தயாரிக்கப்படும் இடங்களான புனே மற்றும் ஐதராபாத்தில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1732660
ஆயுஷ்
வாழ்க்கை முறையில் ஆயுஷ் ஒருங்கிணைப்பு
மாநிலங்களவையில் கேள்வி ஒன்றுக்கு மத்திய ஆயுஷ் அமைச்சர் திரு சர்பானந்தா சோனோவால் எழுத்துபூர்வமாக அளித்த பதிலில் கூறியதாவது:
ஆயுஷ் அடிப்படையிலான உணவு மற்றும் வாழ்க்கை முறையை ஆயுஷ் அமைச்சகம் ஊக்குவித்து வருகிறது மற்றும் ஊட்டச்சத்து மிக்க இந்தியா என்ற இலக்கை அடைய பெண்கள் மற்றும் குழந்தைகள் மேம்பாட்டு அமைச்சகத்துடன் இணைந்து செயல்படுகிறது.
குழந்தைகள், கர்ப்பிணி பெண்கள் மற்றும் பாலூட்டும் தாய்மார்களிடம் ஊட்டச்சத்தை மேம்படுத்த, ‘ஊட்டச்சத்து குறைபாடு இல்லாத ஆயுஷ் உணவு ஆலோசனை ’ என்ற வழிகாட்டு நெறிமுறைகளை ஆயுஷ் அமைச்சகம் தொடங்கியுள்ளது.
தேசிய உணவு பாதுகாப்பு சட்டத்தின் கீழ், நிர்ணயிக்கப்பட்ட ஊட்டசத்து தரநிலைகளை மாற்றியமைப்பதில் உணவு மற்றும் பொது விநியோகத்துறைக்கு தேவையான ஆலோசனைகளை ஆயுஷ் அமைச்சகம் வழங்குகிறது.
ஆயுஷ் மருந்துகளை ஊக்குவிக்க மாநிலங்கள் மற்றும் யூனியன் பிரதேசங்கள் மூலம் தேசிய ஆயுஷ் திட்டத்தை ஆயுஷ் அமைச்சகம் அமல்படுத்துகிறது.
தேசிய ஆயுஷ் திட்டத்தின் கீழ் ஆயுஷ் சுகாதார நல மையங்களை செயல்படுத்தி மாநிலங்கள் மற்றும் யூனியன் பிரதேச அரசுகளுக்கு நிதியுதவியும் வழங்கப்படுகிறது.
மேலும், தேசிய ஆயுர்வேத திட்டத்தின் ஆயுர்வித்யா பிரிவின் கீழ் ஆரோக்கியமான வாழ்க்கை முறை மற்றும் பள்ளிக் குழந்தைகளுக்கான ஒருங்கிணைந்த ஆயுஷ் உணவு கல்வியை ஊக்குவிக்கும் வழிமுறை உள்ளது.
தேசிய ஆயுர்வேத திட்டத்தின், கிராம ஆயுஷ் பிரிவின் கீழ், ஆயுஷ் அடிப்படையிலான வாழ்க்கை முறை ஊக்குவிக்கப்படுகிறது. கிராமத்தில் உள்ள சுகாதார பணியாளர்களுக்கு, உள்ளூர் மூலிகைகளின் பயன்பாடு குறித்தும் பயிற்சி அளிக்கப்படுகிறது.
மேலும் விவரங்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleasePage.aspx?PRID=1810914
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 202.43 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 202.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 4.66 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1858395
தொலைதொடர்பு மற்றும் தகவல் தொழில்நுட்ப அமைச்சகம்
அனைத்து நாடுகள் அஞ்சல் ஐக்கியத்தின் 2-வது சிறப்பு மாநாட்டில் கையெழுத்திடப்பட்ட அமைப்புச் சட்டத்திற்கான 10-வது கூடுதல் நெறிமுறைகளுக்கு மத்திய அமைச்சரவை ஒப்புதல்
எத்தியோப்பியா நாட்டின் அடிஸ் அபாபா நகரில், 2018, செப்டம்பர் 3-முதல் 7-ஆம் தேதி வரை நடைபெற்ற அனைத்து நாடுகள் அஞ்சல் ஐக்கியத்தின் 2-வது சிறப்பு மாநாட்டில் இந்த ஐக்கியம் குறித்த அமைப்புச் சட்டத்தின் 10-வது கூடுதல் நெறிமுறைகளுக்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்தது.
இந்த ஒப்புதலை அடுத்து, இந்தியாவின் அஞ்சல் நிர்வாகம் ஒப்புதல் ஆவணத்தில் குடியரசுத் தலைவரின் கையொப்பத்தைப் பெற்று, அதனை அனைத்து நாடுகள் அஞ்சல் ஐக்கியத்தின் சர்வதேச அலுவலக தலைமை இயக்குநரிடம் சமர்ப்பிக்க வழிவகை ஏற்படுகிறது. இந்த ஐக்கியத்தின் இதர சட்டங்களுக்கான ஒப்புதலையும் சேர்த்து, தூதரக வழிமுறைகளில் இந்த ஆவணம் சமர்ப்பிக்கப்படும்.
இந்த ஐக்கியத்தின் உறுப்பு நாடு ஒன்று, இதன் அமைப்புச்சட்ட 25-வது பிரிவின்படியான, கடமைப் பொறுப்புகளை நிறைவேற்றும் வகையில், மத்திய அமைச்சரவையின் ஒப்புதல் அமைந்துள்ளது. அனைத்து நாடுகள் அஞ்சல் ஐக்கியத்தின் மாநாட்டு முடிவுகளை இந்தியாவில் அமல்படுத்துவதற்கான நிர்வாக உத்தரவுகளை அஞ்சல்துறை பிறப்பிப்பதற்கும் இந்த ஒப்புதல் வகை செய்கிறது.
பிரதமர் அலுவலகம்
ஜி20 உச்சி மாநாட்டிற்காகப் பிரதமர் இந்தோனேசியா பயணம்
இந்தோனேசிய அதிபர் மேன்மைதங்கிய திரு. ஜோகோ விடோடோ அழைப்பின் பேரில் 17வது G20 உச்சி மாநாட்டில் பங்கேற்பதற்காகப் பிரதமர் திரு நரேந்திர மோடி நவம்பர் 14 முதல் 16 வரை இந்தோனேசியாவின் பாலி நகருக்குப் பயணம் மேற்கொள்ளவிருக்கிறார்.
பாலி உச்சிமாநாட்டின் போது, "ஒன்றாக மீள்வோம், வலுவாக மீள்வோம்" என்ற கருப்பொருளின் கீழ் உலகளாவிய முக்கிய பிரச்சினைகள் குறித்து G20 தலைவர்கள் விரிவாக ஆலோசிப்பார்கள். G20 உச்சிமாநாட்டின் நிகழ்ச்சி நிரலின் ஒரு பகுதியாக உணவு மற்றும் எரிசக்தி பாதுகாப்பு; சுகாதாரம்; டிஜிட்டல் பரிமாற்றம் என மூன்று அமர்வுகள் நடைபெறும்.
உச்சிமாநாட்டின் நிறைவு அமர்வில், அதிபர் விடோடோ, ஜி20 தலைவர் பதவியை பிரதமர் திரு நரேந்திர மோடியிடம் அடையாளபூர்வமாக ஒப்படைப்பார். 2022 டிசம்பர் 1 முதல் G20 தலைவர் பதவியை இந்தியா முறைப்படியாக ஏற்கும்.
உச்சிமாநாட்டிற்கிடையே, பிரதமர் மற்ற நாடுகளின் பிரதமர்கள் சிலருடன் இருதரப்பு சந்திப்புகளை நடத்துவார். பாலியில் உள்ள இந்திய சமூகத்தினருடனும் பிரதமர் உரையாற்றுவார்.
சுகாதாரம் மற்றும் குடும்ப நலத்துறை அமைச்சகம்
328 வகை மருந்துகள் உற்பத்தி, விற்பனைக்கு தடை
மத்திய சுகாதார அமைச்சகம் 328 வகையான நிலையான மருந்து வகைகள்  உற்பத்தி, விற்பனை, விநியோகம் ஆகியவற்றுக்கு உடனடியாகத் தடை விதித்துள்ளது. 2018, செப்டம்பர் 7ஆம் தேதி வெளியிடப்பட்ட அறிவிக்கையின்படி இந்த தடை உடனடியாக அமலுக்கு வருகிறது.
ஏற்கெனவே, 344 வகையான மருந்துகளுக்கு மருந்துகள், ஒப்பனைப் பொருட்கள் சட்டத்தின்  26 ஏ பிரிவின் கீழ் மத்திய அரசு தடை விதித்து, அரசிதழில் 2016ம் ஆண்டு மார்ச் 10ம் தேதி அறிவிப்பை வெளியிட்டிருந்தது.
அரசின் இந்த முடிவை எதிர்த்து மருந்து உற்பத்தியாளர்கள் பல்வேறு உயர் நீதிமன்றங்களிலும் உச்ச நீதிமன்றத்திலும் வழக்கு தொடுத்தனர். வழக்கை விசாரித்த உச்ச நீதிமன்றம் 2017ம் ஆண்டு டிசம்பர் 15ம் தேதி பிறப்பித்த உத்தரவின்படி 5வது பிரிவின் கீழ் அமைக்கப்பட்ட மருந்துகள் தொழில்நுட்ப ஆலோசனைக் குழு  ஆய்வு செய்தது. அந்த போர்டு அளித்த அறிக்கையில், 328 மருந்துகளில் உள்ள பொருட்கள் ஆபத்தில்லாதவை என்று மருத்துவ ரீதியில் நியாயப்படுத்த இயலாது என்று குறிப்பிட்டுள்ளது. மேலும், மருந்துகள் ஒப்பனைப் பொருட்கள் சட்டத்தின்  “26 ஏ” பிரிவின் கீழ் மக்கள் நலனைக் கருதி,அவற்றை உற்பத்தி செய்யவும், விற்பனை செய்யவும் விநியோகம் செய்யவும் தடை விதிக்க வேண்டும் என்றும் பரிந்துரை செய்தது. 6 வகை மருந்துகளைப் பொறுத்தவரையில் சில நிபந்தனைகளுடன், மருத்துவப் பயன்பாட்டை உறுதி செய்யும் வகையில் கட்டுப்பாடு விதிக்க வேண்டும் என்று போர்டு கூறியது. 2016ம் ஆண்டு மார்ச் 10ம் தேதி தடை விதிக்கப்பட்ட 344 மருந்துகளில் உள்ள 15 வகை மருந்துகள் 1988ம் ஆண்டு செப்டம்பர் 21ம் தேதிக்கு முன்பே உற்பத்தி செய்யப்பட்டுவிட்டதால் இந்த அறிவிக்கையிலிருந்து விலக்கு அளிக்கவும் அறிவுறுத்தப்பட்டது.
குறு சிறு மற்றும் நடுத்தர தொழில் துறை அமைச்சகம்
புதுதில்லி செங்கோட்டையில் நடைபெறும் சுதந்திர தின விழாவில் சிறப்பு விருந்தினர்களாகக் கலந்து கொள்ள 18 வகையான தொழில்களைச் சேர்ந்த கதர் கைவினைஞர்கள் மற்றும் கைவினைஞர்களுக்கு அழைப்பு விடுக்கப்பட்டுள்ளது
தில்லி செங்கோட்டையில் இந்த ஆண்டு நடைபெறும் சுதந்திர தின விழாவில் நாடு முழுவதிலுமிருந்து சுமார் 1800 சிறப்பு அழைப்பாளர்கள் கலந்து கொள்கின்றனர். பிரதமர் திரு. நரேந்திர மோடி தேசியக் கொடியை ஏற்றும் விழாவிற்கும், இந்த நிகழ்வில் அவர் நாட்டு மக்களுக்கு ஆற்றும் உரையைக் கேட்பதற்கும் மத்திய அரசு அவர்களை அழைத்துள்ளது.
இந்த ஆண்டு புதுதில்லியில் நடைபெறும் சுதந்திர தினக் கொண்டாட்டங்களில் பங்கேற்க நாடு முழுவதிலுமிருந்து 18 வெவ்வேறு தொழில்களைச் சேர்ந்த 50 கதர் கைவினைஞர்கள் மற்றும் 62 கைவினைஞர்கள் மற்றும் அவர்களின் வாழ்க்கைத் துணைகளுக்கு எம்.எஸ்.எம்.இ அமைச்சகம் அழைப்பு விடுத்துள்ளது. ஆகஸ்ட் 15, 2023 அன்று புதுதில்லி செங்கோட்டையில் இந்தியப் பிரதமர் சுதந்திர தினக் கொடியை ஏற்றும் விழாவில் கலந்து கொண்ட பின்னர், அவர்கள் மத்திய குறு, சிறு மற்றும் நடுத்தர தொழில்துறை அமைச்சர் திரு நாராயண் ரானேவின் இல்லத்தில் நடைபெறும் கொண்டாட்ட நிகழ்ச்சியில் கலந்து கொள்வார்கள்.
தேசத்தைக் கட்டியெழுப்புவதில் கதர் கைவினைஞர்களின் பங்களிப்புக்கு மிகுந்த நன்றியைத் தெரிவித்துக் கொள்ளும் வகையில் இந்தியா முழுவதிலுமிருந்து அவர்கள் வரவழைக்கப்படும் முயற்சியை இந்திய அரசு மேற்கொண்டுள்ளது, குறிப்பிடத்தக்கது.
சுற்றுலா அமைச்சகம்
பாரம்பரியத் தத்தெடுப்புத் திட்டப்பணிகளை மத்திய அமைச்சர் ஆய்வு செய்தார்
பாரம்பரிய தத்தெடுப்புத் திட்டம் குறித்த ஆய்வுக்கூட்டம் மத்திய சுற்றுலா மற்றும் கலாச்சார இணை அமைச்சர்  திரு பிரகலாத் சிங் படேல் தலைமையில் புதுதில்லியில் இன்று நடைபெற்றது. சுற்றுலாத்துறைச் செயலாளர் திரு.யோகேந்திர திரிபாதி, தலைமை இயக்குநர் திருமிகு. மீனாட்சி சர்மா, கலாச்சார இணைச் செயலாளர் திருமிகு. சஞ்சுக்தா முத்கல், சுற்றுலாத்துறையின் கூடுதல் தலைமை இயக்குநர் திருமிகு. ருபிந்தர் ப்ரார் மற்றும் இந்தியத் தொல்பொருள் ஆய்வகத்தின் பிரதிநிதிகள் உள்ளிட்டோர் இந்தக் கூட்டத்தில் கலந்து கொண்டனர்.
பல்வேறு நினைவுச் சின்னங்களின் தற்போதைய நிலை மற்றும் வளர்ச்சிப்பணிகள் குறித்த விரிவான அறிக்கை பற்றி இந்த நிகழ்ச்சியில் விவாதிக்கப்பட்டது. பல்வேறு திட்டங்கள் உரிய காலத்தில் நிறைவடைய வேண்டும் என்று வலியுறுத்திய அமைச்சர் திரு. பிரகலாத் சிங் படேல், புரிந்துணர்வு ஒப்பந்தத்தின் கீழ் செயல்படுத்தப்பட உள்ள வசதிகள் குறித்து முதன்மைத் துறைகளுடன் அதிகாரிகள் அவ்வப்போது ஆய்வு செய்ய வேண்டும் என்று கேட்டுக்கொண்டார்.
நிறுவனங்களுக்கான சமூகப் பொறுப்பின்  உதவியுடன் பாரம்பரிய தத்தெடுப்புத் திட்டம் செயல்படுத்தப்படுவதன் மூலம் சுகாதாரம், பாதுகாப்பான குடிநீர், ஒலி, ஒளி போன்ற வசதிகளை அதிகம் பிரபலமாகாத நினைவுச் சின்னங்களில் ஏற்படுத்த உதவிகரமாக இருக்கும் என்று தாம் நம்புவதாக அமைச்சர் குறிப்பிட்டார்.
மேலும் விவரங்களுக்கு இந்தச் செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1684143
-----
(Visitor Counter : 85
சுற்றுச்சூழல் மற்றும் வனத்துறை அமைச்சகம்
இந்திய அரங்கில் நடைபெற்ற, மாறுபட்ட சூழல் மற்றும் மாறுபட்ட சூழலுக்கு இந்தியாவின் தயார்நிலை மீது நீண்ட கால உத்தி குறித்த அமர்வில் வனம், சுற்றுச்சூழல் மற்றும் பருவநிலை மாற்ற அமைச்சக செயலாளர் பங்கேற்றார்
சிஓபி 27-ன் இந்திய அரங்கில் இன்று எரிசக்தி மற்றும் ஆதாரவாளங்கள் நிறுவனம் ஏற்பாடு செய்திருந்த, 'மாறுபட்ட சூழல் மற்றும் மாறுபட்ட சூழலுக்கு இந்தியாவின் தயார்நிலை' மீது நீண்ட கால உத்தி குறித்த அமர்வில் வனம், சுற்றுச்சூழல் மற்றும் பருவநிலை மாற்ற அமைச்சக செயலாளர் திருமதி லீனா நந்தன் சிறப்புரையாற்றினார்.
மாறுபட்ட சூழலுக்கான நிதியின் இன்றியமையாத தேவையை அடிக்கோடிட்டுக் காட்டிய செயலாளர் திருமதி லீனா நந்தன், வெளிப்படைத்தன்மை மற்றும் முதலீட்டாளர்களின் நம்பிக்கையை மேம்படுத்துவதற்கான உலகளாவிய அடிப்படையை உருவாக்குவது மாறுபட்ட சூழல் தயார்நிலையை மேம்படுத்துவதில் ஒரு முக்கியமான நடவடிக்கையாகும் என்பதை சுட்டிக்காட்டினார்.
90 சதவீத பேரழிவுகள் வானிலை மற்றும் காலநிலை மாற்றத்துடன் தொடர்புடையவை என்பதை சுட்டிக்காட்டிய தேசியப் பேரிடர் மேலாண்மை ஆணையத்தின் உறுப்பினர் செயலாளர் மற்றும் பேரிடரைத் தாங்கவல்ல அடிப்படைக் கட்டமைப்புக்கான கூட்டணியின் நிர்வாகக் குழுவின் இந்திய இணைத் தலைவருமான திரு கமல் கிஷோர், பேரிடர் அபாயத்தைக் குறைப்பது மாறுபட்ட சூழல் பணிகளின் தகவலாக இருக்கும் என்பதை வலியுறுத்தினார். சிறந்த முன்னறிவிப்பு அமைப்புகளுடன், சமூகங்களுடனான ஆழ்ந்த ஈடுபாடும் பேரிடர் அபாயத்தைக் குறைப்பதற்கு முக்கியமாகும் என்று திரு கிஷோர் கூறினார். இடர் மதிப்பீடுகளைப் புதுப்பிக்க வேண்டியதன் அவசியத்தையும் அவர் வலியுறுத்தினார்.
சுகாதாரம் மற்றும் குடும்ப நலத்துறை அமைச்சகம்
கொவிட் தொற்று காலத்தில் இந்தியாவின் சவால்கள் மற்றும் வாய்ப்புகள் குறித்து உலக சுகாதார நிறுவனத்தின் சியரோ கூட்டத்தில், மத்திய அமைச்சர் டாக்டர் பாரதி பிரவீன் பவார் உரையாற்றினார்
கொவிட் தொற்று காலத்தில் இந்தியாவின் சவால்கள் மற்றும் வாய்ப்புகள் குறித்து உலக சுகாதார நிறுவனத்தின் தென்கிழக்கு ஆசிய நாடுகள் பிராந்திய அலுவலகம்  கூட்டத்தில், மத்திய அமைச்சர் டாக்டர் பாரதி பிரவீன் பவார் உரையாற்றினார்.
சியரோ அமைப்பின் 74-வது கூட்டத்தில், இந்தியா சார்பில் மத்திய சுகாதாரத்துறை இணையமைச்சர் டாக்டர் பாரதி பிரவீன் பவார் காணொலி காட்சி மூலம் கலந்து கொண்டு பேசியதாவது:
கொவிட் -19 பெருந்தோற்று அதிகளவிலான உயிரிழப்பை ஏற்படுத்தியதோடு, மக்களின் வாழ்க்கையையும், வாழ்வாதாரத்தையும் வெகுவாக பாதித்தது. தொற்றை சமாளிக்க, மாண்பு மிகு இந்திய பிரதமர் தலைமையில் மக்களை மையமாக கொண்ட அணுகுமுறை மூலம் முழுமையான நடவடிக்கைகள் முன்கூட்டியே எடுக்கப்பட்டன. தேவையான சுகாதார நடவடிக்கைகளை தீர்மானிக்க, தயார்நிலை மற்றும் முந்தைய பொது சுகாதார அவசரநிலையை சமாளிக்க பயன்படுத்திய உத்திகள் பயன்படுத்தப்பட்டன.
பரிசோதனை, கண்காணிப்பு, சிகிச்சை, தடுப்பூசி செலுத்துதல், கொவிட் தடுப்பு நடவடிக்கைகள் என்ற 5 தூண்களின் மீது தொற்றை எதிர்த்து போராடும் இந்தியாவின் யுக்தி உருவாக்கப்பட்டது. பிரத்தியேக கொவிட் மருத்துவமனைகள், சுகாதார பணியாளர்களின் திறன் மேம்பாடு ஆகியவற்றில் நாங்கள் கவனம் செலுத்தினோம்.
நாடுமுழுவதும் தொற்று பாதிப்பை கண்காணிக்க ஐசிஎம்ஆர் பரிசோதனை இணையதளம், ஆரோக்கிய சேது செயலி, தடுப்பூசி நடவடிக்கைகளை கண்காணிக்க கோவின் இணையளம் போன்ற டிஜிட்டல் புத்தாக்கங்கள் உதவின.
இந்தியாவில் தடுப்பூசி உற்பத்தி அதிகரிக்கப்பட்டது. பாதிக்க கூடியவர்களுக்கு தடுப்பூசி செலுத்துவதில் முன்னுரிமை அளிக்கப்பட்டது, இதர நாடுகளில் இருந்து கொவிட் தடுப்பூசிகள் பெற முயற்சிகள் மேற்கொள்ளப்பட்டன. முதல் டோஸ் தடுப்பூசி செலுத்தியவர்கள், 2வது டோஸ் போடுவதற்காகவும் கண்காணிக்படுகின்றனர். தடுப்பூசி செலுத்திவர்களுக்கு டிஜிட்டல் சான்றிதழ்களும் அளிக்கப்படுகின்றன. அனைத்து தரப்பினருக்கான விரிவான திட்டத்தை இந்தியாவின் கொவிட்-19 தடுப்பூசி திட்டம் விளக்குகிறது.
இவ்வாறு மத்திய அமைச்சர் டாக்டர் பாரதி பிரவீன் பவார் பேசினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1752822
----
(Visitor Counter : 222
குடியரசுத் தலைவர் செயலகம்
கடல்களின் நிலையான பயன்பாட்டிற்கான கூட்டு நடவடிக்கைகளில் கவனம் செலுத்த, 'பிராந்தியத்தில் உள்ள அனைவருக்கும் பாதுகாப்பு மற்றும் வளர்ச்சி'யை இந்தியா நம்புகிறது: குடியரசுத் தலைவர்
கடல்களின் நிலையான பயன்பாட்டிற்கான கூட்டு நடவடிக்கைகளில் கவனம் செலுத்துவதற்காக, ‘பிராந்தியத்தில் உள்ள அனைவருக்கும் பாதுகாப்பு மற்றும் வளர்ச்சி’ என்பதில் இந்தியா நம்பிக்கை கொண்டுள்ளது என்று குடியரசுத் தலைவர் திரு. ராம் நாத் கோவிந்த் கூறினார்.
ஆந்திரப் பிரதேசத்தின் விசாகப்பட்டினத்தில் கடற்படை ஆய்வு-2022 நிகழ்ச்சியில் இன்று  பேசிய அவர், உலகளாவிய வர்த்தகத்தின் பெரும்பகுதி இந்து மகா சமுத்திரப் பிராந்தியத்தின் ஊடாகவே பயணிப்பதாக தெரிவித்தார். நமது வர்த்தகம் மற்றும் எரிசக்தி தேவைகளில் கணிசமான பகுதி கடல் வழியாகவே பூர்த்தி செய்யப்படுகிறது. எனவே, கடல்கள் மற்றும் கடல்சார் பாதுகாப்பு ஒரு முக்கியமான தேவையாக உள்ளது. இந்திய கடற்படையின் தொடர்ச்சியான கண்காணிப்பு, சரியான எதிர்வினை மற்றும் அயராத முயற்சிகள் ஆகியவை இந்த விஷயத்தில் மிகவும் வெற்றிகரமாக உள்ளன.
கொவிட்-19 பெருந்தொற்றின் போது, ‘மிஷன் சாகர்’ மற்றும் ‘சமுத்திர சேது’ ஆகியவற்றின் கீழ் உலகின் பல்வேறு பகுதிகளில் சிக்கித் தவிக்கும் இந்திய குடிமக்கள் மற்றும் வெளிநாட்டினரை வெளியேற்றுவதன் மூலமும் மருந்துகளை வழங்குவதன் மூலமும் நட்பு நாடுகளுக்கு இந்திய கடற்படை உதவிகளை வழங்கி வருவதாக குடியரசுத் தலைவர் குறிப்பிட்டார்.
நெருக்கடி காலங்களில் இந்தியக் கடற்படையின் விரைவான மற்றும் திறமையான நிலைப்பாடு இந்தியப் பெருங்கடல் பிராந்தியத்தில் 'விருப்பமான பாதுகாப்பு கூட்டாளி' மற்றும் 'முதல் பதிலளிப்பவர்' என்ற இந்தியாவின் பார்வையை அடிக்கோடிட்டுக் காட்டுகிறது என்று அவர் கூறினார்.
விசாகப்பட்டினத்தின் வரலாற்று முக்கியத்துவத்தைச் சுட்டிக்காட்டிய குடியரசுத் தலைவர், பல நூற்றாண்டுகளாக முக்கியமான துறைமுகமாக இது இருந்து வருவதாகக் கூறினார். இந்திய கடற்படையின் கிழக்கு கடற்படை பிரிவின் தலைமையகம் விசாகப்பட்டினத்தில் அமைந்துள்ளதன் மூலம் அதன் முக்கியத்துவம் அடிக்கோடிட்டுக் காட்டப்படுகிறது.
1971 போரின் போது விசாகப்பட்டினம் சிறந்த பங்களிப்பை வழங்கியதாக அவர் கூறினார். அப்போதைய கிழக்கு பாகிஸ்தானின் கடற்படை முற்றுகை மற்றும் பாகிஸ்தானின் நீர்மூழ்கிக் கப்பலான ‘காஜி’ மூழ்கடிக்கப்பட்டதில் கிழக்கு கடற்படை பிரிவின் வீரச் செயலை அவர் நினைவு கூர்ந்தார். பாகிஸ்தானுக்கு அது ஒரு பெரிய பின்னடைவு ஆகும் என்றார் அவர். 1971-ம் ஆண்டு யுத்தம் நமது வரலாற்றில் மிக அழுத்தமான வெற்றிகளில் ஒன்றாக உள்ளது என்றும் அவர் மேலும் கூறினார்.
இந்தியக் கடற்படை அதிகளவில் தன்னிறைவு அடைந்து வருவதையும், ‘மேக் இன் இந்தியா’ முயற்சியில் முன்னணியில் இருப்பதையும் குடியரசுத் தலைவர் மகிழ்ச்சியுடன் குறிப்பிட்டார். பெருந்தொற்றின் அனைத்து சவால்கள் மற்றும் கட்டுப்பாடுகளை வெற்றிகரமாக எதிர்கொண்டு, கடற்படை ஆய்வை சிறப்பாக நடத்தியதற்காக இந்திய கடற்படைக்கு அவர் வாழ்த்து தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1800028
(Visitor Counter : 208